Document ID: 32009R0482

РЕГЛАМЕНТ (ЕО) № 482/2009 НА КОМИСИЯТА
от 8 юни 2009 година
за изменение на Регламент (ЕО) № 1974/2006 за определянето на подробни правила за прилагане на Регламент (ЕО) № 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за изменение на Регламент (ЕО) № 883/2006 за формулирането на подробни правила за прилагане на Регламент (ЕО) № 1290/2005 на Съвета по отношение на воденето на счетоводство от разплащателните агенции, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 91 от него,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (2), и по-специално член 42 от него,
като има предвид, че:
(1)
Регламент (ЕО) № 1698/2005, с който се установява правната рамка за подпомагане чрез ЕЗФРСР на развитието на селските райони в Общността, бе изменен с Регламент (ЕО) № 473/2009 на Съвета от 25 май 2009 г. за изменение на Регламент (ЕО) № 1698/2005 относно подпомагане на развитието на селските райони от Европейския земеделски фонд за развитие на селските райони (ЕЗФРСР) и на Регламент (ЕО) № 1290/2005 относно финансирането на Общата селскостопанска политика (3), за да бъде взет предвид Европейският план за икономическо възстановяване, който бе одобрен от Европейския съвет на неговата среща от 11 и 12 декември 2008 г.
(2)
Следователно Регламент (ЕО) № 1974/2006 (4) на Комисията следва да бъде допълнен с добавъчни подробни правила за прилагане.
(3)
Член 70, параграф 4б от Регламент (ЕО) № 1698/2005 дава възможност на държавите-членки да прилагат по-големи проценти на съфинансиране от страна на ЕЗФРСР през 2009 г., при положение че бъдат спазени в рамките на целия програмен период таваните за приноса на ЕЗФРСР, посочени в член 70, параграф 3 от посочения Регламент. Необходимо е да бъде определена процедурата, по която държавите-членки могат да използват тази възможност, както и механизмът, по който ще се осигурява спазването на таваните за приноса на ЕЗФРСР в рамките на целия програмен период.
(4)
За да се улесни прилагането на стратегии за местно развитие и, по-специално, функционирането на местните групи за действие, съгласно тяхното определение в член 62 от Регламент (ЕО) № 1698/2005, следва да се предостави възможност да се правят авансови плащания във връзка с техните текущи разходи.
(5)
С оглед на цялостната полза за околната среда, произтичаща от прехвърлянето на имот или на негова част на организация, имаща за цел опазване на природата, на държавите-членки следва да бъде позволено да не изискват от бенефициера финансово възстановяване, в случай че съответната организация не поема такова задължение като условие за предоставянето на помощ.
(6)
Следва да бъде улеснено изпълнението на операциите, отнасящи се до инвестициите, посочени в член 57, буква а) от Регламент (ЕО) № 1698/2005 - във връзка с поддържането, възстановяването и подобряването на природното наследство и разработването на обекти с висока природна ценност. Следователно, на държавите-членки следва да се разреши да определят равнището на помощта за такива операции, въз основа на стандартни разходи и стандартни оценки за пропуснати доходи, както това вече е предвидено за операции от подобен характер в член 53 от Регламент (ЕО) № 1974/2006.
(7)
За да се даде възможност на държавите-членки да се възползват от предвиденото в член 70, параграф 4б от Регламент (ЕО) № 1698/2005, следва да бъдат съответно адаптирани правилата за изчисляване на приноса на Общността в контекста на осчетоводяванията във връзка с ЕЗФРСР, предвидени в Регламент (ЕО) № 883/2006 на Комисията (5).
(8)
Следователно регламенти (ЕО) № 1974/2006 и (ЕО) № 883/2006 следва да бъдат съответно изменени.
(9)
За да има съгласуваност с датата на прилагане на Регламент (ЕО) № 473/2009, който се допълва от разпоредбите на настоящия регламент, следва настоящият регламент да се прилага от 1 януари 2009 г. Това прилагане с обратна сила не следва да нарушава принципа за правна сигурност на засегнатите бенефициери.
(10)
Мерките, предвидени с настоящия регламент, са в съответствие със становището на Комитета относно развитието на селските райони и на Комитета за земеделските фондове,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1974/2006 се изменя, както следва:
1.
Член 6, параграф 1 се изменя, както следва:
а)
След буква б) се добавя следната буква:
„ба)
изменения във финансовия план, във връзка с прилагането на параграф 4б от член 70 от Регламент (ЕО) № 1698/2005;“;
б)
буква в) се заменя със следното:
„в)
други изменения, невключени в букви а), б) и ба) от настоящия параграф.“;
2.
След член 8 се добавя следният член:
„Член 8a
1. Държавите-членки, възнамеряващи да направят изменения във връзка с прилагането на параграф 4б от член 70 от Регламент (ЕО) № 1698/2005 следва да нотифицират до Комисията изменен финансов план, съдържащ увеличените проценти на приноса от страна на ЕЗФРСР, които ще бъдат приложени в 2009 г.
За измененията, нотифицирани съгласно първата алинея, ще се прилага процедурата по член 9 от настоящия регламент.
2. След получаване на последната декларация за разходи за 2009 г., която съгласно член 16, параграф 2 от Регламент (ЕО) № 883/2006 на Комисията (6) следва да бъде подадена най-късно до 31 януари 2010 г., Комисията ще изчисли максималните проценти на приноса от ЕЗФРСР, които могат да бъдат приложени през останалата част от програмния период, така че да бъдат спазени таваните за приноса на РЗФРСР съгласно посоченото в параграфи 3 и 4 от член 70 от Регламент (ЕО) № 1698/2005. Подробности по изчисленията и съответните резултати ще бъдат съобщени на държавите-членки до 15 февруари 2010 г.
3. Държавите-членки трябва до 15 март 2010 г. да нотифицират до Комисията нов финансов план, съдържащ новите стойности на процентите за приноса от РЗФРСР за оставащата част от програмния период, в съответствие с таваните, изчислени от Комисията съгласно посоченото в параграф 2.
Ако някоя държава-членка не нотифицира новия финансов план в срок до тази дата или ако нотифицираният от нея финансов план не е в съответствие с изчислените от Комисията максимални проценти на приноса на РЗФРСР, тези максимални проценти автоматично ще бъдат приложени по отношение на програмата за развитие на селските райони на тази държава-членка, считано от декларацията за разходите на разплащателната агенция през първото тримесечие на 2010 г. до представянето на преработен финансов план, съответстващ на процентите за съфинансиране, изчислени от Комисията.
3.
Член 38 се заменя със следното:
„Член 38
1. Текущите разходи на местните групи за действие, съгласно посоченото в член 63, буква в) от Регламент (ЕО) № 1698/2005, ще бъдат допустими за подпомагане от Общността в рамките на 20 % от общите публични разходи по местната стратегия за развитие.
2. Ако такава възможност е предвидена в програмата за развитие на селските райони, местните групи за действие могат да поискат авансово плащане от компетентните разплащателни агенции. Размерът на авансовото плащане не следва да надхвърля 20 % от публичната помощ във връзка с текущите разходи, а необходимо условие за неговото изплащане следва да бъде издаването на банкова или еквивалентна на нея гаранция, в размер на 110 % от сумата на авансовото плащане. Гаранцията следва да бъде освободена не по-късно от датата на закриване на местната стратегия за развитие.
По отношение на плащането, посочено в първата алинея, няма да се прилага параграф 5 от член 26 от Регламент (ЕО) № 1975/2006 (7).
4.
В член 44, параграф 2 се добавя следната буква:
„c)
в случай че имотът на даден бенефициер бъде изцяло или частично прехвърлен на организация, имаща за основна цел полагане на грижи за природата с оглед опазване на околната среда, при положение че прехвърлянето е направено с цел трайно изменение на предназначението на земята с оглед на природозащита и ако това прехвърляне е свързано със значителна полза за околната среда.“;
5.
В член 53 параграф 1 се заменя със следното:
„1. Когато е приложимо, държавите-членки могат да определят равнището на подпомагане, предвидено от членове 31, 37-41 и 43-49 от Регламент (ЕО) № 1698/2005, въз основа на стандартни разходи и стандартни оценки за пропуснати доходи.
Без това да засяга приложимите правила по същество и процедурни правила относно държавната помощ, първата алинея се отнася също и за инвестициите, свързани с поддържането, възстановяването и подобряването на природното наследство и разработването на обекти с висока природна ценност, както е посочено в член 57, буква а) от Регламент (ЕО) № 1698/2005.“;
6.
Приложения II и VII се изменят съгласно приложението към настоящия регламент.
Член 2
В член 17, параграф 1 от Регламент (ЕО) № 883/2006 се добавя следната втора алинея:
„В дерогация от посоченото в първата алинея, за заплатените от държавите-членки разходи в периода от 1 април до 31 декември 2009 г., приносът на Общността ще се изчислява въз основа на финансовия план, който е в сила в последния ден от референтния период.“.
Член 3
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 януари 2009 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 юни 2009 година.

Labels: 4
15
19
6